
Ministru kabineta rīkojums Nr. 34
Rīgā 2026. gada 29. janvārī (prot. Nr. 3 2. §)
Par konceptuālo ziņojumu "Par valsts materiālo rezervju pārvaldības pilnveidi"
· 1. Atbalstīt konceptuālajā ziņojumā "Par valsts materiālo rezervju pārvaldības pilnveidi" (ierobežotas pieejamības informācija) (turpmāk – konceptuālais ziņojums) ietverto risinājuma 3. variantu (turpmāk – risinājuma 3. variants).
· 2. Noteikt Iekšlietu ministriju par atbildīgo institūciju un Ekonomikas ministriju, Finanšu ministriju, Labklājības ministriju, Satiksmes ministriju, Tieslietu ministriju, Veselības ministriju un Zemkopības ministriju par līdzatbildīgajām institūcijām risinājuma 3. varianta īstenošanā.
· 3. Konceptuālajā ziņojumā paredzēto pasākumu īstenošanu 2026. un 2027. gadā nodrošināt atbilstoši piešķirtajiem valsts budžeta līdzekļiem.
· 4. Jautājumu par risinājuma 3. varianta īstenošanai nepieciešamo papildu finansējumu izskatīt likumprojekta "Par valsts budžetu 2028. gadam un budžeta ietvaru 2028., 2029., 2030. un 2031. gadam" un turpmāko gadu valsts budžetu likumprojektu sagatavošanas un izskatīšanas procesā kopā ar visu ministriju un citu valsts pārvaldes iestāžu prioritāro pasākumu pieprasījumiem atbilstoši valsts budžeta finansiālajām iespējām.
· 5. Ja papildu finansējums risinājuma 3. varianta īstenošanai tiek piešķirts, Iekšlietu ministrijai sadarbībā ar šā rīkojuma 2. punktā minētajām līdzatbildīgajām institūcijām sagatavot un iekšlietu ministram normatīvajos aktos noteiktā kārtībā iesniegt Ministru kabinetā:
· 5.1. likumprojekta par valsts budžetu kārtējam gadam un budžeta ietvaru vidējam termiņam pavadošo likumprojektu paketē – nepieciešamos likumprojektus;
· 5.2. pēc attiecīgo likumprojektu pieņemšanas – nepieciešamos Ministru kabineta noteikumu projektus.
· 6. Jautājumu par atbildīgo institūciju (ministriju) valsts materiālo rezervju pārvaldībai, kas nodrošinās sabiedrības ar ierobežotu atbildību "Publisko aktīvu pārvaldītājs Possessor" funkcionālo uzraudzību, tai skaitā administratīvo izmaksu pārraudzību, risināt, izstrādājot šā rīkojuma 5. punktā minētos tiesību aktus.
· 7. Sabiedrībai ar ierobežotu atbildību "Publisko aktīvu pārvaldītājs Possessor" pārņemt valsts materiālo rezervju resursu pārvaldību pēc šā rīkojuma 5. punktā minēto tiesību aktu pieņemšanas.

